’n Man van Kaapstad is steeds in pyn nadat hy Woensdagaand sy eie regtergroottoon sonder verdowing met ’n skêr afgeknip het.
Leon Visser (56), ’n diabeet, se groottoon het sowat drie weke gelede begin seer word en hy het opgelet dit toon tekens van gangreen. Hy het behandeling gekry by ’n daghospitaal in Kraaifontein, maar kon nie die behandeling voortsit nie.
“Die eerste keer toe ek gegaan het, dit was verlede week, het ’n verpleër baie goed daarna gekyk en dit ontsmet. Hy het gesê ek moet Dinsdag weer terugkom,” sê Visser, ’n siviele ingenieur.
“Dinsdag het ek teruggegaan na die hospitaal, maar dit het gelyk of dit toe is. Daar was ’n ellelange ry buite en omdat my toon so gepyn het, kon ek nie vir lang tye regop staan en wag nie.”
“Dit is nie waar dat pasiënte nie in die trauma-eenheid behandel word nie. Op dié betrokke dag is die trauma-eenheid ontsmet en pasiënte is na ’n ander lokaal verwys vir behandeling.
“Ambulanse moes pasiënte elders neem, maar ander pasiënte is steeds in ’n ander eenheid in die daghospitaal behandel terwyl die ontsmetting plaasgevind het. Geen pasiënt is weggewys nie.”
Nadat Visser medikasie by ’n apteek gekry het, is hy weer huis toe. Hy sê hy het ook die Karl Bremer-hospitaal gebel en hy sê hy is ingelig dat hulle vol is. “Ek was bang om al die pad te ry net om weggewys te word.”
Visser se werk het sedert die begin van die pandemie opgedroog en hy sê hy het nie ’n mediese fonds nie. Hy sê hy het die geld gespaar wat hy op ’n doktersafspraak sou moes bestee.
Visser het opleiding in noodhulp, maar “nie naastenby genoeg vir ’n amputasie nie”. Volgens hom was die potblou toon se vel byna reeds van die res van sy voet geskei, en dit het nie gebloei terwyl hy dit geknip het nie.
Visser sê dit was baie seer, maar hy het geweet dit moet gedoen word. Sy vriendin, Martha de Lange, het hom met die proses gehelp, hoewel dit haar 'n bietjie laat gril het. Hy het die knipwerk self gedoen en dit is daarna verbind.
Die stuk van sy groottoon wat hy afgesny het, is nou in ’n verband toegedraai en in sy vrieskas. “Dit is vir ingeval ’n dokter dit dalk wil sien.”
Hy het Woensdagnag byna glad nie geslaap nie omdat hy bekommerd was dat die wond dalk sal begin bloei. Hy het egter, behalwe vir baie pyn, goed deur die nag gekom.
De Lange het hom weer Donderdag gehelp om die toon te verbind en hy hou ’n ogie oor die toestand van sy voet. “Dalk kan ’n dokter dit nog toewerk, maar op die oomblik is daar nie baie vel oor nie.”
“Die beentjie wat nou oop is, moet te alle koste met vel toegemaak word om infeksie te vermy. ’n Infeksie kan daartoe lei dat hy sy hele been verloor.